Polisie bekyk 3 broers se dood in huis in Knysna | Netwerk24
Polisie bekyk 3 broers se dood in huis in Knysna
18 Julie 2021 17:11
Die polisie doen 'n geregtelike doodsondersoek nadat die lyke van drie broers in 'n huis in Knysna aangetref is.
Die ma van die drie broers het volgens die polisie Vrydag omstreeks 09:00 op haar kinders se lyke afgekom.
Sers. Chris Spies, 'n polisiewoordvoerder, het gesê die drie broers – onderskeidelik 10, 11 en 20 – het Donderdagaand in 'n houthuis agter die hoofhuis in die woongebied Nekkies in Knysna gaan slaap.
Hul ma het hulle die oggend gaan roep toe sy op die drie se lyke op die vloer in die kamer afgekom het.
Noodpersoneel is ontbied, maar paramedici het die drie broers op die toneel dood verklaar, luidens 'n verklaring.
Volgens Spies word die omstandighede rondom die drie se dood ondersoek.
Kundiges het die perseel vir leidrade gefynkam toe hulle op die oorblyfsels van 'n vuur afgekom het wat in 'n blik op die perseel gemaak is.
Volgens die polisie sal 'n lykskouing vroeg vandeesweek gehou word om die oorsaak van die sterftes te bepaal. Die ondersoek duur voort. Die drie se identiteit is nog nie bekend gemaak nie.
• In nog 'n voorval is 'n 34-jarige man Saterdag in hegtenis geneem op aanklag van moord nadat die lyk van 'n man in sy vroeë vyftigs met verskeie steekwonde naby die R327 buite Mosselbaai gevind is. Die man word tans aangehou en sal binnekort in die hof verskyn.